V. Palko, poslanec: (2008-09-18):
Vážené panie poslankyne, vážení páni poslanci, teda prejednávame opäť odvolanie Pavla Minárika, po dvoch mesiacoch opäť, z členstva vo výbore pre kultúru a médiá. A toto odvolávanie to už je len také tretie dejstvo vo veľmi zaujímavom parlamentnom príbehu. Tým prvým dejstvom bolo už jeho odvolanie z funkcie predsedu výboru. Ten návrh vtedy podal poslanec Vladimír Mečiar. Pavol Minárik bol odvolaný hlasmi poslancov vládnej koalície, ale taký zaujímavý prístup zvolili, istý tichý súhlas vyjadrili i poslanci za SDKÚ a väčšina poslancov za KDH, ktorí ani neprotestovali v rozprave, ani nehlasovali proti tomu. Vyťahovali karty a tak všelijako sa tvárili, že sa ich to netýka. Druhým dejstvom bolo včerajšie večerné zvolenie Pavla Abrhana z KDH za predsedu výboru pre kultúru a médiá. My, konzervatívni demokrati Slovenska sme sa na tejto voľbe nezúčastnili. Ale mnohí poslanci vládnej koalície, všetci poslanci vládnej koalície a mnohí poslanci opozičných strán, najmä KDH a SDKÚ zvolili Abrhana. Vážení kolegovia z opozície, tým ste včera morálne odobrili aj odvolanie Pavla Minárika z funkcie predsedu výboru na návrh Vladimíra Mečiara, aby bolo jasné, čo ste včera urobili. Dámy a páni, po udalostiach spred necelých dvoch týždňov, tu sme boli pred dvomi týždňami my opozičníci, akú morálnu prevahu sme cítili nad klamstvami Harabina, akú morálnu prevahu sme cítili, keď tu mal Vladimír Mečiar svoje antisemitistické poznámky. Ako morálne nadradene sme sa cítili, keď celá vládna koalícia hlasovala za škandálne uznesenie, ktorým odporúčala trestné stíhanie nás, opozičných poslancov za to, že sme si dovolili pripomenúť nejaký rozhovor, ktorý, samozrejme, bol autentický, že sme si dovolili využiť naše ústavné právo a odvolávať ministra. Spolu hlasovali, na nás všetkých chceli dať trestné stíhanie, na mňa, aj ja som podpísal návrh na odvolanie Harabina, na vás, na nás spolu. A po tomto všetkom, a po tomto všetkom, ako ste si včera večer nádherne porozumeli. Ako ste jednotne SMER, HZDS, SNS, KDH, SDKÚ hlasovali za Abrhana ako predsedu výboru. To teda je opozičná morálka. A chcem sa spýtať kolegov z opozičných strán: To ako chcete byť úspešní v zápase s vládou koalíciou, keď sa s ňou spájate proti kolegovi z opozície? To ako? To keby ste nám mohli vysvetliť. Dnes budeme hlasovať už aj o odvolaní Minárika z členstva vo výbore. Páni kolegovia z opozície, ako budete hlasovať? No, veď to už je skoro jedno. Veď včera večer ste už odhlasovali aj dnešný výsledok. Zvolili ste včera večer Pavla Abrhana, ktorý predtým nebol členom výboru a tým ste hlasovaním rozhodli o tom, že vo výbore vznikne rovnosť. Rovnosť v počte poslancov opozície a koalície. A to ste si čo mysleli, páni kolegovia a kolegyne z opozície, že minister kultúry Maďarič pri svojom postavení v strane SMER sa bude trápiť s výborom, kde nemá väčšinu? To ste si mysleli? Včera ste hlasovali za Abrhana a vyriekli ste dnešný ortieľ nad Minárikom, aby bolo jasné. Dámy a páni, dovolím si adresovať pár slov špeciálne i poslancom z KDH. Vážení kolegovia, toto odstránenie Pavla Minárika z výboru pre kultúru a médiá ste spôsobili vy. Začala to Mária Sabolová na poslaneckom grémiu a okamžite sa toho chopil Vladimír Mečiar. V tomto ste si, kolegovia, porozumeli s Vladimírom Mečiarom. S Mečiarom, pred ktorým ste spolu s nami, spolu s Pavlom Minárikom pred pár rokmi zachraňovali Slovensko. S týmto Mečiarom ste si porozumeli, porozumeli v tom, že Minárika treba šibovať z výboru do výboru tak, ako Mečiar šiboval s vami, keď bol poslednýkrát premiérom. Vtedy existoval trestný výbor pre životné prostredie. Dnes pre Minárika asi bude tým trestným výborom výbor pre verejnú správu. Je mi to strašne ľúto, vážení kolegovia z KDH, to, čoho ste sa dopustili, sa volá kšeftárstvo. Rád by som zdôraznil, páni kolegovia z KDH, že na miesto predsedu výboru pre kultúru a médiá nemáte žiadny nárok. Je vás v klube 9. Poslancov, ktorí nie sú zaradení v parlamentných kluboch, je 8. Prečo máte mať vy dve miesta predsedov výborov a poslanci nezaradení v kluboch ani jedno? Prečo? Nemáte na to nárok ani ústavný, ani zákonný a predovšetkým, a to je podstatné, veď o morálke stále hovoríte, nemáte na to ani žiadny nárok morálny. Pavol Minárik odišiel spolu s nami z KDH, ale to nie je dôvod na jeho odchod z funkcie predsedu výboru. Pred 7 rokmi som bol predsedom výboru pre obranu a bezpečnosť a odišiel som z klubu SDK spolu s vami a nemali ste pocit, že by som mal odísť vtedy z funkcie predsedu výboru. Pretože sme všetci spolu vedeli, že to, že sme odišli z SDK, je iba polovica pravdy. A rovnako dnes to, že Pavol Minárik odišiel z KDH a dnes je v KDS, je tiež iba polovica pravdy. Aká je tá celá pravda? Celá pravda je v tom, prečo odišiel. Minárik spolu s nami odišiel v konečnom dôsledku preto, lebo sme v roku 2006 hlasovali proti tomu, aby KDH šlo do vlády Smerom. A ja sa pýtam, myslí si niekto, najmä opoziční poslanci, že ešte dnes má byť Minárik donekonečna poťahovaný za to, že nechcel ísť so Smerom. Že má byť poťahovaný aj za prispenia opozície, ktorá sa tvári, že so Smerom zápasí? No my si to nemyslíme a nemôže si to myslieť žiadny slušný človek s pamäťou. Vážené pani poslankyne, vážení páni poslanci, tento zápas o funkciu predsedu výboru pre kultúru a médiá opozícia morálne prehrala a je mi to ľúto. Ďakujem.